Zimbabwiërs maak gereed vir produktekorteArgieffoto Basiese produkte begin vinnig van rakke in winkels in Zimbabwe verdwyn en burgers begin om soveel as moontlik produkte bymekaar te maak uit vrees vir moontlike produktekorte. Die vrees dat leë rakke, soortgelyk aan die voedseltekorte in 2008/09, dwing inkopiegangers om soveel as moontlik produkte aan te skaf. Apteke het reeds ŉ tekort aan medikasie vir pasiënte met diabetes en hoë bloeddruk. Handelaars het bevestig dat hulle reeds probleme met ŉ “paniekbevange mark” beleef. “Daar is paniek in die mark en dit is onnodig. Ons moedig die publiek eintlik aan om nie meer te koop as wat nodig is nie, omdat dit regtig onnodig is,” het Denford Mutashu, president van die handelaarsvereniging CZR, gesê. “Die kwessie oor vervaardiging bly die fokuspunt en selfs al raak mense nou paniekerig en begin produkte bymekaarmaak, behoort ons, in ŉ normale situasie, weer die voorraad te kan vervang.” Hy het gesê adjunkpresident Constantino Chiwenga lei die gesprekke tussen handelaars en vervaardigers. “Ons is deurgaans in gesprek met verskaffers. Ons wil graag seker maak dat die vervaardigingsbedryf die nodige ondersteuning van die regering ontvang. Ons maan egter ook die ministerie van nywerheid om te kyk wat sleutelkommoditeite is en waar gapings is, om seker te maak dat hierdie produkte deur ingevoerde produkte vervang word.” Daar is egter berigte dat Chiwenga al van Maandag af siek is. “Ons beleef tans ŉ uitdaging met die beskikbaarheid van meel en broodvoorraad het die afgelope paar dae afgeneem. Dit het tot tekorte in die mark gelei,” het Mutashu bygevoeg. Sifelani Jabangwe, president van die Confederation of Zimbabwe Industries (CZI), het gesê die onsekerheid word aangevuur deur die regering se stabiliteitsbeleid. “Daar is onsekerheid oor watter beleide aangekondig gaan word en hoe dit die sakeomgewing gaan raak. Vervaardigers is nie seker hoe om pryse vir hul produkte te bepaal nie en daar is ook minder buitelandse valuta vir die bedryf beskikbaar gemaak. Die grootste probleem is die onsekerheid.” Ekonoom Prosper Chitambara het gesê die swartmark-premie op buitelandse valuta vuur ook chaos in die mark aan en dit word vererger deur ŉ algemene gebrek aan vertroue. “Daar is baie onsekerheid en dit het ŉ negatiewe invloed op die makro-ekonomie.”